CELEX: 62019TN0148
Language: hu
Date: 2019-03-07 00:00:00
Title: T-148/19. sz. ügy: 2019. március 7-én benyújtott kereset — PKK kontra Tanács

13.5.2019   
            
            
               HU
            
            
               Az Európai Unió Hivatalos Lapja
            
            
               C 164/55
            
         
      2019. március 7-én benyújtott kereset — PKK kontra Tanács
      (T-148/19. sz. ügy)
      (2019/C 164/58)
      Az eljárás nyelve: angol
      
         Felek
      
      
         Felperes: Kurdistan Workers’ Party (PKK) (képviselők: A. van Eik és T. Buruma ügyvédek)
      
         Alperes: az Európai Unió Tanácsa
      
         Kérelmek
      
      A felperes azt kéri, hogy a Törvényszék:
      
                  —
               
               
                  a felperest érintő részében semmisítse meg a 2019. január 8-i (KKBP) 2019/25 tanácsi határozatot (1) (amennyiben a felperes vitatja, hogy a Kadek és a Kongra Gel a névváltozatai lennének);
               
            
                  —
               
               
                  másodlagosan, biztosítson a nevének a terroristák uniós jegyzékében való fenntartásánál kevésbé terhes intézkedést;
               
            
                  —
               
               
                  az alperest kötelezze a kamatokkal növelt költségek viselésére.
               
            
         Jogalapok és fontosabb érvek
      
      Keresete alátámasztása érdekében a felperes hat jogalapra hivatkozik.
      
                  1.
               
               
                  Az első, arra alapított jogalap, hogy a 2019/25 tanácsi határozat semmis a felperest érintő részében, mivel a felperes nem minősülhetett a 2001. december 27-i 2001/931/KKBP tanácsi közös álláspont (2) 1. cikkének (3) bekezdésében meghatározott terrorista szervezetnek.
                  Az alperes nem bizonyította, hogy a felperes terrorcselekményeket összehangoltan elkövető, szervezett csoport. Az indokolásban említett cselekmények többsége nem róható fel a felperesnek, e cselekmények nem szerepelnek a cselekményeknek a 2001/931/KKBP tanácsi közös álláspont 1. cikkének (3) bekezdésében szereplő kimerítő listáján és/vagy nem okozhatnak súlyos kárt egy országnak. Végezetül, a felperes cselekménye nem a 2001/931/KKBP tanácsi közös álláspont 1. cikkének (3) bekezdésében meghatározott „terrorista célra” irányult. Közelebbről: ezt a célt az önrendelkezési célú fegyveres konfliktus tükrében kell vizsgálni
               
            
                  2.
               
               
                  A második, arra alapított jogalap, hogy a 2019/25 tanácsi határozat semmis a felperest érintő részében, mivel a 2001/931/KKBP tanácsi közös álláspont 1. cikkének (4) bekezdésében megköveteltektől eltérően illetékes hatóság nem hozott határozatot.
               
            
                  3.
               
               
                  A harmadik, arra alapított jogalap, hogy a 2019/25 tanácsi határozat semmis a felperest érintő részében, mivel az alperes nem folytatott le a 2001/931/KKBP tanácsi közös álláspont 1. cikkének (6) bekezdésében megkövetelt semmiféle megfelelő felülvizsgálatot.
                  Az indokolásban nem szerepel, hogy akár nemzeti szinten, akár az alperes részéről sor került volna bármiféle megfelelő felülvizsgálatra. Nem fordítottak megfelelő figyelmet a békefolyamattal, a Dáis elleni küzdelemmel, valamint a törökországi autokratikus fejleményekkel kapcsolatban az alperes által a korábbi eljárások során nyújtott információknak.
               
            
                  4.
               
               
                  A negyedik, arra alapított jogalap, hogy a 2019/25 tanácsi határozat semmis a felperest érintő részében, mivel a határozat nem felelt meg az arányosság és a szubszidiaritás követelményeinek.
                  Közelebbről: a jegyzékbevétel a kurd diaszpórát aránytalan mértékben érinti hátrányosan.
               
            
                  5.
               
               
                  Az ötödik, arra alapított jogalap, hogy 2019/25 tanácsi határozat semmis a felperest érintő részében, mivel nem felel meg az EUMSZ 296. cikkben szereplő indokolási kötelezettségnek.
                  2018. november 15-i PKK kontra Tanács ítéletében (T-316/14, EU:T:2018:788) a Törvényszék — pontosan ugyanezen indokolás alapján — hasonló következtetésre jutott.
               
            
                  6.
               
               
                  A hatodik, arra alapított jogalap, hogy 2019/25 tanácsi határozat semmis a felperest érintő részében, mivel sérti a felperes védelemhez való jogát és a hatékony bírói jogvédelemhez való jogát.
                  Közelebbről: az alperes figyelmen kívül hagyta a 2018. november 15-i PKK kontra Tanács ítéletet (T-316/14, EU:T:2018:788) és az ítéletet megelőző eljárást.
               
            
         (1)  A terrorizmus leküzdésére vonatkozó különös intézkedések alkalmazásáról szóló 2001/931/KKBP közös álláspont 2., 3. és 4. cikkének hatálya alá tartozó személyek, csoportok és szervezetek listájának módosításáról és naprakésszé tételéről és a (KKBP) 2018/1084 határozat hatályon kívül helyezéséről szóló, 2019. január 8-i (KKBP) 2019/25 tanácsi határozat (HL 2019. L 6., 6. o.).
      
         (2)  A terrorizmus elleni küzdelemre vonatkozó különös intézkedések alkalmazásáról szóló, 2001. december 27-i 2001/931/KKBP tanácsi közös álláspont (HL 2001. L 344., 93. o.; magyar nyelvű különkiadás 18. fejezet, 1. kötet, 217. o.; helyesbítés: HL 2014. L 200., 23. o.).